Van Rhyn, Chris (2010-03)
Thesis (MMUS (Music))--Stellenbosch University, 2010.
AFRIKAANSE OPSOMMING: Die Suid-Afrikaans gebore Britse komponis Priaulx Rainier (1903-1986) se Requiem (1955-1956) vir solo-tenoor en koor is 'n toonsetting van 'n gedig deur die surrealistiese digter David Gascoyne. Die gedig weerspreek die gedenkende karakter van die requiem genre deurdat dit vooruitwys na die slagoffers van die oorlog wat op hande was. As gevolg van die onderbrekings wat deur die oorlog veroorsaak was, het Rainier eers vyftien jaar later, in 1955, aan die musiek begin werk. Die ondeurdagte herhaling van opinies, resensies en biografiese clichés kenmerk huidige diskoers oor Rainier. Aangesien daar min gedetailleerde analises van Rainier se werke in die literatuur bestaan, poog hierdie tesis om bestaande leemtes in die navorsing oor Rainier te vul. Dit streef ook na die ontwikkeling van 'n meer gebalanseerde, bewysgebaseerde diskoers. Die belang van hierdie werk setel hoofsaaklik daarin dat dit volgens sommige bronne dui op 'n kenteringsmoment in Rainier se oeuvre, waarna haar werke meer abstrak geword het. Die bevindinge rakende tonaliteit in hierdie werk kan dus dien as 'n verwysingspunt vir toekomstige analises van Rainier se werke wat die Requiem voorafgaan en volg. Herhalende elemente in die diskoers oor Rainier (soos die invloed van haar kinderjare in Natal op haar werke en die beskrywings van 'n manlike gender-identeit in haar werke) word in die literatuurstudie uitgelig. Die konstekstualisering wat volg bestaan uit 'n literatuur-gebaseerde periodisering van haar werke en 'n "biografie" van die Requiem wat fokus op die verhouding tussen simboliek in die werke van David Gascoyne en die Requiem en die invloed van die beeldhouer Barbara Hepworth op Rainier se werke. Die kontekstualisering word gevolg deur 'n 'set'-teorie-analise van die werk waarin gepoog word om die komponis se strewe na musikale abstraksie as kreatiewe inspirasie aan te toon. Die bevindinge van die analise word dan vergelyk met die bestaande opvattinge oor styl en tonaliteit in Rainier se werke.
Please refer to this item in SUNScholar by using the following persistent URL: http://hdl.handle.net/10019.1/4174